FI Euroopan unionin virallinen lehti C 137/5

Kuulemismenettelystä vastaavan neuvonantajan loppukertomus asiassa COMP/38695 – Natriumkloraatti

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti – EUVL L 162, 19.6.2001, s. 21)

2009/C 137/05

Esitän päätösluonnoksesta seuraavat huomautukset:

Väitetiedoksianto ja tutustuminen asiakirja-aineistoon

Saatuaan kolme sakoista vapauttamista tai niiden lieventämistä koskevaa hakemusta ja suoritettuaan niiden perusteella tutkimuksen komissio antoi 27 päivänä heinäkuuta 2007 EY:n perustamissopimuksen 81 artiklan ja ETA-sopimuksen 53 artiklan väitettyä rikkomista koskevan väitetiedoksiannon seuraaville osapuolille:

EKA Chemicals AB (jäljempänä ”EKA”) ja sen emoyhtiö Akzo Nobel NV; Finnish Chemicals OY (jäljempänä ”Finnish Chemicals”) ja sen emoyhtiö Erikem Luxembourg SA (jäljempänä ”Erikem”); Arkema France SA (aiemmin Atofina SA, jäljempänä ”Atofina”) ja sen emoyhtiö Elf Aquitaine SA (jäljempänä ’Elf Aquitaine’) ja Aragonesas Industrias y Energia SAU (jäljempänä ”Aragonesas”) ja sen emoyhtiö Uralita SA (jäljempänä ”Uralita”).

Osapuolten annettiin tutustua asiaa koskevaan aineistoon, joka toimitettiin niille DVD:llä 31. heinäkuuta ja 2. elokuuta 2007 välisenä aikana. Osapuolten annettiin myös tutustua EKA:n suullisiin lausuntoihin komission tiloissa 2. elokuuta 2007 (Uralita ja Aragonesas), 14. elokuuta 2007 (Finnish Chemicals) sekä 11.–12. syyskuuta ja 19.–20. syyskuuta 2007 (Atofina).

Osapuolet eivät ole tuoneet esille asiakirja-aineistoon tutustumiseen liittyviä kysymyksiä.

Väitetiedoksiannon vastaanottajille annettiin alun perin kuusi viikkoa aikaa komission DVD-muodossa olevan aineiston vastaanottopäivästä toimittaa väitetiedoksiantoa koskevat kirjalliset huomautuksensa. Määräaikaan myönnettiin kahden viikon – kuukauden pidennys osapuolten perusteltujen pyyntöjen johdosta. Yksi määräajan pidentämistä koskeva pyyntö hylättiin riittämättömien perustelujen vuoksi. Kaikki osapuolet vastasivat määräajan kuluessa.

Suullinen kuuleminen

Kaikki menettelyn osapuolet Aragonesasia lukuun ottamatta käyttivät oikeuttaan tulla kuulluksi suullisessa kuulemisessa, joka järjestettiin 20. marraskuuta 2007.

Suullisessa kuulemisessa Elf Aquitane esitti komission loukanneen sen puolustautumisoikeutta, sillä komissio esitti väitetiedoksiannossa Elf Aquitanen määräysvaltaa Atofinassa koskevia väitteitä kuulematta ensin Elf Aquitanea. Hylkäsin tämän valituksen, koska asetuksen (EY) N:o 1/2003 27 artiklan 1 kohdan mukaan komission on annettava yrityksille tilaisuus tulla kuulluksi ennen päätösten tekemistä. Oikeus tulla kuulluksi suullisesti ja tehdä kirjallisia huomautuksia liittyy siten oleellisesti väitetiedoksiannossa esitettyihin väitteisiin, eikä tätä oikeutta ole tutkintavaiheessa ennen kuin komissio on laatinut väitteensä.

Rikkomisen keston ja vuonna 2006 annettujen sakkojen laskentaa koskevien suuntaviivojen soveltamisen lisäksi kuulemisessa käsiteltiin tärkeänä asiakysymyksenä emoyhtiön vastuuta. Erikem Luxembourg, Elf Aquitane ja Uralita kiistivät emoyhtiön vastuuta koskevien periaatteiden soveltamisen ja esittivät tuomioistuinten oikeuskäytännöstä tulkintoja, jotka poikkesivat oleellisesti komission tulkinnasta.

Luonnos lopulliseksi päätökseksi

Käsitykseni mukaan päätösluonnoksessa käsitellään ainoastaan sellaisia väitteitä, joista osapuolet ovat voineet esittää näkemyksensä.

Edellä esitetyn perusteella katson, että tässä asiassa on noudatettu kaikkien osapuolten oikeutta tulla kuulluksi.